જીવનમાં એવા અનેક પ્રસંગો આવે છે, જેના કારણે સ્ત્રીઓ હતાશા અનુભવે છે, દુખ અનુભવે છે, આક્રોશ અનુભવે છે, આ ઉપરાંત ઈર્ષ્યાભાવ, અસલામતી, શંકાઓ, અપરાધભાવ તેમજ પોતાનામાં આવડતનો અભાવ છે, પોતે સુંદર નથી, પોતાનામાં જ્ઞાનનો અભાવ છે તેવી અનેક અનેક પ્રકારની લઘુતાગ્રંથિઓથી સ્ત્રીઓ પીડાતી રહેતી હોય છે. ક્યારેક તો સાવ અકારણ દુઃખ અને ગુસ્સો વ્યક્ત કરતી રહેતી હોય છે. આવા બધા અનુભવોને કારણે સ્ત્રીઓ અનેક પ્રકારની શારીરિક સમસ્યાઓનો પણ શિકાર બનતી રહેતી હોય છે. કારણકે જે નકારાત્મક ભાવનાઓને બહાર નીકળવાનો મોકો પ્રાપ્ત નથી થતો તે બધી નકારાત્મક ભાવનાઓ શારીરિક રીતે કોઈ ને કોઈ વ્યાધિના સ્વરૂપે બહાર આવે છે. આ બાબત પુરુષો માટે પણ એટલી જ સાચી છે. પોતાના વાસ્તવિક જીવનમાં મોટાભાગની સ્ત્રીઓના માનસપટ પર ભૂતકાળના નકારાત્મક અનુભવોની ખુબ અસર જોવા મળે છે અને નાની નાની બાબતોની સતત તેઓના દિમાગમાં છવાયેલી રહેતી હોય છે. જે બાબતો સ્ત્રીઓને સરવાળે તો દુખ, અસંતોષ અને નકામી ફરિયાદોને જન્મ આપવમાં મદદગાર સાબિત થાય છે. આ વાસ્તવિકતા પાછળ રહેલા અનેક કારણોમાં મોટામાં મોટું કારણ એ છે કે સ્ત્રીઓ ભુતકાળમાં બનેલી ઘટનાઓને ક્યારેય ભૂલી શકતી નથી અને ખાસ કરીને નકારાત્મક અનુભવોની યાદ તો સતત તાજી જ રહેતી હોય છે. સ્ત્રીઓ અજાગ્રતપણે સતત ને સતત ભૂતકાળ સાથે સંકળાયેલી રહે છે અને તેની અસર તેના વર્તમાન જીવન પર ચોક્કસ પડતી રહે છે. કારણકે સ્ત્રી વર્તમાનમાં બનતી ઘટનાઓને સ્ત્રી હંમેશા ભૂતકાળના અનુભવો સાથે અજાગ્રતપણે વણી લેતી હોય છે, અને વર્તમાનમાં ઘટી રહેલી ઘટનાનું મૂલ્યાંકન ભૂતકાળના અનુભવ પ્રમાણે જ કરતી રહેતી હોય છે… અને એટલે જ સ્ત્રી વર્તમાનમાં દુઃખી વધારે રહેતી હોય છે.